Sportists èn dad esser ideals en tuts reguards 
(Germanissems en il rumantsch)

Da Murgnac

“Une organisation de merde”, ha il skiunz franzos Crètier smaladì en la camera cur che el è vegnì tras l’arrivada da la cursa da Wengen. Manegià aveva el tranter auter era in uschè numnà “Vorfahrer” svizzer ch’era sgulà e na betg anc ord pista cur che il campiun è vegnì a val. Ch’il skiunz giuven da la Svizra avess forsa pers l’orientaziun pervia da sia cupitgada n’ha Crètier betg realisà. Suenter l’intervista al Radio rumantsch èsi dentant stà indiscutabel che quel saja stat schoccà uschiglio n’avess quel betg discurrì in tal linguatg curius. Cun quai che sportists han dad esser ideals en tuts reguards – quai implitgescha er il linguatg – n’èn tals pass fallads er betg perdunabels. Conradin, noss campiun, ha ditg il suandant: “Jau hai fatg in sturz e sun sgulà els netzs, ils bänders hai jau fatg igl überdehnen ed il docter ha manegià che jau haja fatg il verstauchen in pau in schanugl. Quai risico sto dentant betg sperà invan che la cursa vegnia tuttina fatga. Suenter che la cursa è stada interrutta èn ils auters ids cul schneetöff al start.”
Sin la dumonda sco el saja vegnì selecziunà sco precurrider, tge finamiras ch’el haja per quest onn e sco l’equipa svizra sappia far frunt als Austriacs ha Conradin ditg: “Il schef dil Bündner Skiverband ha dumandà sche jau vegnì sin l’abfahrt? Cavegn ha detg da vegnir cun el a guardar il gelände. Miu ziel per quest onn è da vegnir en l’ostkader. Era ils Austriacs na sun betg überirdisch sco quai ch’ins tratga. Els n’han betg ton druck sco ils Svizzers al start.”
Murgnac spera che Conradin na sa megliereschia betg mo sin la pista mabain er puncto linguatg uschiglio na daventia el mai in idol. Per sia objecziun: “Une organisation de merde” è Crètier dal reminent s’exculpà tar il comité d’organisaziun, entant che noss skiunz n’ha anc betg fatg quai, per sia “intervista da merda”, tar la Rumantschia.